વાત સમજવા જેવી છે. કાશીબાઈના જીવનના કેન્દ્રમાં એક ગુમાન હતું કે ‘હું કોણ? હું પેશ્વીણ બાઈ, મહાન પેશ્વા બાજીરાવની પ્રાણપ્યારી પત્ની.’ પોતે બાજીરાવના જીવનનું કેન્દ્ર છે એ વાતનું ગૌરવ કાશીબાઈના જીવનનું કેન્દ્ર હતું. એ ગૌરવ એટલું જોરદાર હતું કે લોકો સાથેના જાહેર વર્તનમાં તો ઠીક, કાશીબાઈ ઘરમાં એકલી ચાલી રહી હોય તો પણ એની ચાલમાં એ ગૌરવ દેખાય. પછી પતિના જીવનમાં બીજી ઓરતનું આગમન થવાથી કાશીબાઈનો રોફ, અભિમાન, ખુમારી તૂટી ગયાં. જીવનનું કેન્દ્ર જ હચમચી ગયું. જોકે પછી પણ દુનિયાની નજરમાં ‘બાજીરાવની પ્રાણપ્યારી પેશ્વીણ બાઈ’ તરીકેની પોતાની ઇમેજ અને મગરૂરી જાળવવાની મથામણો કાશીબાઈએ ચાલુ રાખી, પણ એ તો તમાચો મારીને ગાલ લાલ રાખવાની કવાયત હતી. ગાલની અસલી લાલી તો વરના જીવનમાં બીજી સ્ત્રીના આગમન સાથે જ ગાયબ થઈ ચૂકી હતી.